กรณ์ มั่นใจบัตรลดหนี้แก้ปัญหาหนี้นอกระบบได้
รมว.คลังแจงสภาปัญหาหนี้นอกระบบ มั่นใจบัตรลดหนี้แก้ปัญหาหนี้นอกระบบได้
30 ก.ย. 2553

รมว.คลังแจงสภาปัญหาหนี้นอกระบบ มั่นใจบัตรลดหนี้แก้ปัญหาหนี้นอกระบบได้
ที่รัฐสภา ได้มีการประชุมสภาผู้แทนราษฎร เพื่อพิจารณากระทู้ถามทั่วไปของนายอรรถพร พลบุตร ส.ส.สัดส่วน  พรรคประชาธิปัตย์  ถามรมว.คลังถึงปัญหาหนี้นอกระบบว่ามีปัญหาและอุปสรรคอย่างไรและดำเนินการไปถึงขั้นใดแล้ว
นายกรณ์ จาติกวณิช รมว.คลัง ชี้แจงว่า กระทรวงการคลังตระหนักดีว่าการโอนหนี้เข้าสู่ระบบเป็นการแก้ปัญหาที่ปลายเหตุเท่านั้น แต่เป็นนโยบายของรัฐบาลที่ต้องการลดภาระการชำระหนี้นอกระบบให้กับประชาชนซึ่งสามารถลดค่าใช้จ่ายด้านดอกเบี้ยจากการเป็นหนี้นอกระบบได้ถึง 3 พันล้านบาทต่อเดือน  นอกจากจะแก้ปัญหาหนี้นอกระบบแล้ว  ธนาคารออมสินและธนาคารอื่นๆของกระทรวงการคลังจึงคิดออกบัตรลดหนี้ที่ผู้เป็นลูกหนี้ของธนาคารสามารถที่จะเบิกเงินสดได้ในวงเงินที่กำหนด หากลูกหนี้มีประวัติการชำระหนี้ดี เพื่อไม่ให้ลูกหนี้เหล่านั้นควรกลับไปเป็นหนี้นอกระบบอีก ขณะที่ยังมีประชาชนอีก 9 หมื่นชีวิตกำลังอยู่ระหว่างขั้นตอนการดำเนินการขั้นเจรจาเพื่อโอนเข้ามาสู่ระบบของธนาคารโดยเร็ว  
“คาดว่าน่าจะสามารถโอนหนี้เข้ามาสู่ระบบได้สูงถึง 6 แสนกว่าชีวิต  และปัญหาที่เกิดขึ้นจากการโอนหนี้รอบที่หนึ่งก็จะนำมาพัฒนาปรับปรังเพื่อประยุกต์ใช้สำหรับการโอนหนี้ในครั้งต่อๆไป  ทั้งนี้ได้กำหนดกฎเกณฑ์ไว้ว่าไม่จำเป็นต้องมีหลักทรัพย์ค้ำ แต่จะต้องมีผู้ค้ำประกันเป็นบุคคลซึ่งเป็นใครก็ได้ไม่จำเป็นต้องเป็นข้าราชการ  แต่อาจมีปัญหาที่ธนาคารในพื้นที่อาจมีความไม่มั่นใจ ซึ่งกำลังทำความเข้าใจให้ตรงกันอยู่” นายกรณ์ กล่าว